บอร์ดตลท.เลือก”ชัยวัฒน์ วิบูลย์สวัสดิ์”นั่งประธานกรรมการตลท. ตั้งแต่ 30 ต.ค.
บอร์ดตลท.เลือก"ชัยวัฒน์ วิบูลย์สวัสดิ์"นั่งประธานกรรมการตลท. ตั้งแต่ 30 ต.ค.
30 ต.ค. 2558

นายสุภกิจ จิระประดิษฐกุล เลขานุการคณะกรรมการตลท. เปิดเผยว่า ตามที่นายชัยวัฒน์ วิบูลย์สวัสดิ์ และนางวรวรรณ ธาราภูมิ ได้รับการแต่งตั้งจากก.ล.ต. เข้าเป็นกรรมการตลาดหลักทรัพย์ฯ โดยมีวาระการดำรงตำแหน่ง 2 ปี ตั้งแต่วันที่ 28 ตุลาคม 2558-27 ตุลาคม 2560 แทนนาย สถิตย์ ลิ่มพงศ์พันธุ์ และนายสุทธิชัย จิตรวาณิช ที่ครบวาระการดำรงตำแหน่งนั้น
ที่ประชุมคณะกรรมการตลาดหลักทรัพย์ฯ ในวันนี้ มีมติเลือกนายชัยวัฒน์ วิบูลย์สวัสดิ์ ให้ดำรงตำแหน่งประธานกรรมการตลาดหลักทรัพย์ฯ คนที่ 16 ตั้งแต่วันที่ 30 ตุลาคม 2558 เป็นต้นไป
นายชัยวัฒน์ วิบูลย์สวัสดิ์ อายุ 69 ปี จบปริญญาเอกจากสถาบันเทคโนโลยีแมสสาชูเสตต์ (Massachusetts Institute of Technology) สหรัฐอเมริกา เคยดำรงตำแหน่งสำคัญระดับประเทศ ไม่ว่าจะเป็นรัฐมนตรีช่วยว่าการกระทรวงการคลัง และรักษาการแทนรัฐมนตรีว่าการกระทรวงการคลัง ผู้ว่าการธนาคารแห่งประเทศไทย รองประธานคณะกรรมการกำกับหลักทรัพย์และตลาดหลักทรัพย์ ประธานคณะกรรมการอำนวยการ สถาบันธุรกิจเพื่อสังคม ตลาดหลักทรัพย์แห่งประเทศไทย
ปัจจุบันยังดำรงตำแหน่งสำคัญในองค์กรต่างๆ อาทิ ที่ปรึกษารองนายกรัฐมนตรีฝ่ายเศรษฐกิจ กรรมการอำนวยการ วิทยาลัยการจัดการ มหาวิทยาลัยมหิดล ที่ปรึกษากิตติมศักดิ์ สถาบันวิจัยนโยบายเศรษฐกิจการคลัง และกรรมการ สถาบันวิจัยเศรษฐกิจป๋วย อึ๊งภากรณ์